"Cyril-getuienis onjuis, glibberig" (05.04): Uiteindelik iemand wat pres. Cyril Ramaphosa se getuienis sien vir wat dit is. Ramaphosa se vermoë om lelike dinge te kamoefleer met vae, mooi praatjies is indrukwekkend. Jy moet maar fyn luister as jy te doen het met so 'n vriendelike verkoopsman. – Marc Koen
Tragies en ironies. CR is met sagte handskoentjies hanteer voor Zondo omdat ons nie kan bekostig om hom op te offer nie. – Koos, Middelburg
Met al die verskillende variasies van die "waarheid" wat 'n mens voor die Zondo-kommissie hoor, hoe kan jy weet wat die reine waarheid is? – Hans Retief, Pretoria
Daar is 'n ontsettende onsekerheid onder mense. Waar is die kundiges? Gee asseblief aan mense gemoedsrus oor die Covid-19-entstowwe. Veral bejaardes twyfel of dit raadsaam is om dit te kry! Hoe seker is 'n mens van die egtheid van die inhoud van die inspuiting?– Susan, Bela-Bela
"Vrou werk nagte deur vir wetenskap-graad" (05.04): Saluut, Pusele­tso Thoola! Uit 'n klein inkomste het jy gespaar om jou graad te verwerf. Jou wysheid sal vrugte dra vir jou kinders en kleinkinders. En mag ander wat geleenthede as vanselfsprekende regte aanvaar, uit jou inspirerende voorbeeld leer. – Erika Ochse, Queenswood
Dis werklik 'n mooi en inspirerende storie. Baie geluk en voorspoed. Ek's seker jy sal 'n besonderse loopbaan hê. – Johann van der Westhuizen
Mooi so en baie geluk, Puseletso. Jy is 'n yster! – Estelle Visagie
Waar daar 'n wil is, is daar 'n weg. Baie geluk, Puseletso Thoola. Jy is 'n voorbeeld vir studente. Alles van die beste vir jou studie verder. – Ella Sambok
Met al die probleme wat sekere dorpe met munisipaliteite ondervind, verstaan ek nie hoekom inwoners nie op massa-betaal-stakings gaan om aan te dring op optrede nie. Die kaders sal vinnig plan maak sodra die geldkraantjie opdroog. – Anton, Deneysville
Behoort ons kragrekeninge nie nou laer te wees as gevolg van beurtkrag nie? Steel iemand alweer iewers ons geld? – Leser, Pretoria
"Skoolhoof weens 'onenigheid met onnies' verwyder" (05.04): Een man se aandrang daarop om verantwoordelikheid vir jou beroep te aanvaar is 'n ander se boeliegedrag en viktimisering. – Hennie Biebouw
Die grootste boelies sit nie op die skoolbanke nie, maar heel voor in die klas. – JP Naudé
Ek wil net aan Johan Badenhorst van Voetspore sê dis die beste program tot nog toe! Maak asseblief nog baie van hulle. – Johanna, Centurion
Kan Binnelanders se storieskrywers dringend vir At Koster terugbring asseblief? Aarde, die storie rafel sleg uit sonder hom. – Joe
"SA aflosblitse het geglo hul kon wen, die 'spoed was daar' " 05.04): Fantasties, nou vir die Spele-goud! – Jacques Odendaal
TV-weer: Ek sou ook graag wil weet watter idioot­ het besluit dat die plekname op die kaart in wit moet wees. Dis soms skaars leesbaar. Skakel tog oor na swart. – Marie
"Die landlyn is dood" (05.04): Nou kan Telkom gerus al die telefoonpale deur die hele land uithaal en verkoop. Dit kan dalk vir sy afskeidspaartie betaal as die ANC dit nie ook steel nie. – Daan van den Berg
Nou ja, daar gaan die ou staatmaker van jare gelede. Ohrigstad 1523 was ons plaasnommer – twee kortes en drie langes was ons lui op die 15-lyn. – Sakkie Breitenbach